Forslag til EUROPA-PARLAMENTETS OG RÅDETS AFGØRELSE om etablering af et integreret handlingsprogram inden for livslang læring {SEK(2004) 971}

(forelagt af Kommissionen)

BEGRUNDELSE

1. Indledning

1.1. I marts 2004 vedtog Kommissionen meddelelsen "Den nye generation af EF-uddannelsesprogrammer efter 2006" [1] ("den tidligere meddelelse") som opfølgning på Kommissionens meddelelse fra februar vedrørende politikudfordringer og budgetmidler i perioden 2007-2013 [2]. Heri blev det tilkendegivet, at Kommissionen havde til hensigt at foreslå et integreret program for livslang læring, som omfatter samtlige interne eksisterende programmer for almen og erhvervsfaglig uddannelse. I det udkast til afgørelse, som er vedlagt denne begrundelse, fastlægges et sådant program.

[1] KOM(2004) 156 endelig.

[2] KOM(2004) 101 endelig.

1.2. Det integrerede program for livslang læring bygger på de nuværende Socrates- og Leonardo da Vinci-programmer, eLearning-programmet, Europass-initiativet og de forskellige aktioner, som finansieres gennem EF-handlingsprogrammet til fremme af organer, der er aktive på europæisk plan på uddannelsesområdet og støtte til enkeltforanstaltninger på uddannelsesområdet. Yderligere bør Erasmus Mundus-programmet, som lige er blevet lanceret og løber til 2008, inkorporeres i det integrerede program som et tillægsprogram fra 2009.

1.3. Som det blev påpeget i den tidligere meddelelse, skyldes denne omstrukturering især fire faktorer, nemlig:

- ændringer i hele EU i form af stigende integrering af livslang læring i uddannelsessystemerne, som skyldes behovet for at takle udfordringer foranlediget af vidensamfundet og befolkningsudviklingen.

- uddannelsesområdets stadig større betydning i forbindelse med opbygningen af en konkurrencedygtig og dynamisk videnbaseret økonomi i Europa og evnen til at tilpasse sig til ændringer, især i forbindelse med opfølgningen på Lissabon-topmødet i 2000 og Bologna- og Københavns-processerne og den dermed forbundne politikudvikling, som er foregået på europæisk plan siden de nuværende Socrates- og Leonardo da Vinci-programmer trådte i kraft,

- behovet for at rette op på den markante diskontinuitet og manglende synergi, som skyldes den nuværende temmelig opsplittede programstruktur, som blev afdækket ved midtvejsevalueringerne af Socrates og Leonardo da Vinci og den offentlige høring om mulighederne for en ny generation af programmer, samt

- behovet for at forenkle og rationalisere Fællesskabets lovgivningsmæssige instrumenter ved at skabe en integreret ramme, inden for hvilken en lang række aktiviteter kan finansieres.

I den resterende del af denne begrundelse beskrives de grundlæggende principper i Kommissionens forslag; hovedpunkterne i udkastet til afgørelse gennemgås, og det beskrives, hvordan subsidiaritets- og proportionalitetsprincipperne overholdes.

2. Vejen frem

Gennem sine uddannelsesprogrammer når EU direkte ud til sine borgere - ingen anden fællesskabsaktivitet har år efter år direkte betydning for så mange mennesker. De støtter også moderniseringsprocessen inden for EU's uddannelsessystemer og motiverer den enkelte til at forbedre sin faglige praksis - kort og godt bidrager programmerne til, at EU kan nå Lissabon-målene. Kommissionen foreslår derfor følgende ændringer af de nuværende programmer:

2.1. Et integreret program for almen og erhvervsfaglig uddannelse

Det integrerede program kommer til at omfatte fire særprogrammer: Comenius til almene uddannelsesaktiviteter for skoler til og med gymnasieniveau. Erasmus til almene uddannelsesaktiviteter og erhvervsuddannelsesaktiviteter på videregående niveau. Leonardo da Vinci til alle andre aspekter af erhvervsfaglig uddannelse samt Grundtvig til voksenuddannelse. Desuden omfatter forslaget et "tværgående" program bestående af fire nøgleaktiviteter med følgende formål: at dække de ovenfor beskrevne politikområder; særskilt at tilgodese sproglæring og ikt-relaterede aktiviteter, hvor disse falder uden for de specifikke programmer; at sikre mere omfattende formidlingsaktivitet; og et Jean Monnet-program for at støtte aktioner vedrørende europæisk integration og europæiske uddannelsesinstitutioner.

Den integrerede tilgang er udformet dels for at sikre kontinuitet i forhold til tidligere erfaringer, hvorfor der er valgt en struktur, som er baseret på de vigtigste former for almen og erhvervsfaglig uddannelse i alle medlemsstater og på fastholdelse af de etablerede programbetegnelser, dels for at øge sammenhængen og synergien mellem alle tilgangens elementer, således at det bliver muligt at støtte en bredere og mere fleksibel række aktioner mere effektivt. Det integrerede program vil derfor omfatte fælles aktioner og procedurer, som fungerer på tværs af alle de enkelte dele, og et enkelt programudvalg, som skal sikre den overordnede sammenhæng.

2.2. Et mere omfattende program

Effektiviteten og merværdien af de europæiske samarbejdsprogrammer på uddannelsesområdet er blevet demonstreret ved flere lejligheder. De udgør et redskab til udbredelse af innovation og god praksis, som ellers ikke ville nå ud over de respektive landegrænser. Mobilitetsaktionen har en klar positiv betydning, ikke blot for de involverede enkeltpersoner, men også for de pågældende institutioner. De former for europæisk samarbejde, som fremmes gennem programmerne, bidrager til en modernisering og forbedring af uddannelsessystemerne i hele EU.

Set i lyset af den generelle konsensus om programmernes værdi og de nye udfordringer som følge af Lissabon-målene, konkluderer Kommissionen, at der i forbindelse med det nye integrerede program for uddannelse bør tilstræbes en betydelig øget volumen og effektivitet i forhold til de tidligere programmer.

Kommissionen har revideret de kvantificerede mål i den tidligere meddelelse i overensstemmelse med de ændringer i det finansielle overslag for perioden 2007-2013, som Kommissionen foreslår. Målene er:

- deltagelse af 1 ud af 20 skoleelever i Comenius-aktioner i perioden 2007-2013

- 3 millioner Erasmus-studerende inden 2011

- 150 000 Leonardo-praktikophold inden 2013

- 25 000 Grundtvig-mobilitetsophold inden 2013.

Kommissionen anser sådanne ambitiøse mål som afgørende for, at det nye program bliver et tilstrækkeligt instrument, som støtter opfyldelsen af målsætningen om, at EU skal være verdens mest konkurrencedygtige og dynamiske videnbaserede økonomi inden 2010.

Som følge heraf vil der blive brug for en udvidelse af budgetrammen. Det foreslåede vejledende beløb fastsættes til 13,620 mia. EUR i programmets 7-årige løbetid.

2.3. Et enklere program

Ønsket om et enklere og mere fleksibelt program stammer fra den offentlige høring, fra medlemsstaterne, de nationale kontorer og fra Kommissionen selv i budgetmeddelelsen. Det bør bemærkes, at aktioner, der støttes gennem det nuværende forslag, i visse tilfælde vil fortsætte frem til 2013, og at projekter, som godkendes det år, i nogle tilfælde ikke vil være afsluttet før udgangen af 2016. Derfor indeholder forslaget til afgørelse kun de bestemmelser om driftsmæssige forhold, som nødvendigvis skal fastlægges i lovgivningen.

Imidlertid kræver forenkling mere end gode intentioner: der skal være hensigtsmæssige lovgivningsrammer, og i de tilfælde, hvor sådanne ikke er til stede, skal der indføres de nødvendige undtagelser for bestemmelserne. Dette vil indebære målrettede undtagelser fra finansforordningens gennemførelsesbestemmelser.

Det vejledende princip er proportionalitet: de administrative og regnskabsmæssige krav bør stå i forhold til støttens omfang. Dette indebærer yderligere overvejelser, især på følgende områder:

- øget anvendelse af faste støttebeløb og enhedsomkostninger

- mulighed for enklere ansøgningsskemaer og kontrakter

- udvidet samfinansiering gennem naturalydelser og begrænsning af modtagernes regnskabsmæssige forpligtelser i disse tilfælde

- enklere dokumentation for støttemodtagernes finansielle og driftsmæssige kapacitet.

Disse forenklinger er et ufravigeligt krav, hvis de i afgørelsen fastlagte mål skal nås. Kommissionen vil derfor på et senere tidspunkt foreslå passende undtagelser fra finansforordningerne enten i form af direkte ændringer af gennemførelsesbestemmelserne eller gennem ændring af det nuværende forslag, således at det omfatter målrettede undtagelser, som er specifikke for dette program.

2.4. Et mere decentraliseret program

Kommissionen foreslår, at flere aktiviteter forvaltes nationalt gennem netværket af nationale kontorer. Fordelen herved er, at disse kontorer har indsigt i nationale forhold, kender de prioriterede behov og har mulighed for at skabe et brugervenligt miljø.

Kommissionen mener, at det er hensigtsmæssigt at administrere foranstaltninger gennem de nationale kontorer, såfremt en eller flere af følgende betingelser er opfyldt:

- Der kan fastsættes en objektiv metode til fordeling af budgetmidler mellem medlemsstaterne ud fra aktivitetens omfang.

- Foranstaltningerne er små og henvendt til enkeltpersoner, således at fuld udvælgelse på europæisk plan ikke er berettiget.

- Aktionerne vedrører behov, som er specifikke for de enkelte medlemsstater.

Derfor foreslås det i udkastet til afgørelse, at følgende aktiviteter forvaltes gennem de nationale kontorer: mobilitet, mindre partnerskaber mellem institutioner, overførsel af innovative projekter på erhvervsuddannelsesområdet og visse indsatser, som er rettet mod formidling og udnyttelse af resultaterne. I afsnit 3 i finansieringsoversigten gives en mere uddybende forklaring på de principper, som ligger til grund for valget af de forvaltningsmetoder, der foreslås i forbindelse med programmet.

3. Programforslagets udformning

3.1. Afsnit 1: Almindelige bestemmelser

I artikel 1 og 2 fastlægges overordnede og specifikke målsætninger for det integrerede program og for dets særprogrammer. Disse suppleres med operative målsætninger for hvert særprogram jf. de enkelte kapitler i afsnit 2.

I artikel 5 fastsættes de generiske aktioner i det integrerede program. Dette er en foranstaltning, som er udformet med henblik på at sikre maksimal forenkling og fleksibilitet. I bilaget angives, hvilke aktioner der vil blive forvaltet af hhv. Kommissionen og de nationale kontorer.

I artikel 6 fastsættes Kommissionens og medlemsstaternes opgaver især i forbindelse med etablering og drift af de nationale kontorer set i lyset af kravene i finansforordningen.

Artikel 7 giver mulighed for at udvide programdeltagelsen til Schweiz og landene i Vestbalkan.

Ved artikel 10 nedsættes et udvalg for det integrerede program, som træder sammen for at behandle forskellige emner og vil have forskellige sammensætninger afhængigt af disse emner. Kommissionen forudser, at der vil blive behov for fem separate sammensætninger: et for at dække det integrerede program overordnet samt det tværgående program og Jean Monnet-programmet. Hertil kommer fire andre, som skal dække Comenius, Erasmus, Leonardo da Vinci og Grundtvig. I artikel 9 hedder det, i overensstemmelse med den foreslåede komitologiafgørelse, at udvalget i udvælgelsesprocessen bør fokusere på processen, kriterierne og budgettet, men ikke på udvælgelsen af de enkelte projekter.

I artikel 15 fastsættes en investeringsramme på 13,620 mia. EUR. Nærmere detaljer findes i bilagets afsnit B.8. Det angivne mindstebeløb kan i overensstemmelse med fovaltningsproceduren ændres af Kommissionen efter aftale med udvalget. Artiklen giver også mulighed for, at der kan bruges maksimalt 1 % på at støtte deltagelsen af partnere fra ikke-deltagende tredjelande i forbindelse med programmets partnerskabs-, projekt- og netværksaktiviteter.

3.2. Afsnit 2, kapitel 1-4: Comenius-, Erasmus-, Leonardo da Vinci- og Grundtvig-programmerne

De fire sektorprogrammer Comenius, Erasmus, Leonardo da Vinci og Grundtvig er alle opbygget på samme måde.

Fordelingen af aktiviteterne mellem de fire sektorprogrammer afviger en del fra de nuværende programmer. Den vigtigste ændring er, at videregående erhvervsuddannelse overflyttes fra Leonardo til Erasmus.

I afgørelsen angives for hvert sektorprogram, hvilke af de i artikel 5 opstillede generiske aktioner der vil være tilgængelige, og der gives eksempler på de vigtigste former, som sådanne aktioner vil have i forbindelse særprogrammerne. Teksten til lovgivningen indeholder kun de væsentligste enkeltheder, og metoderne til gennemførelse af de genesiske aktioner i hvert program, som er beskrevet i afgørelsen, er ikke udtømmende, idet der i samråd med udvalget efter behov kan udvikles andre typer.

Alle aktioner giver mulighed for at integrere sproglige og teknologiske elementer med øvrige områder. Comenius-aktionerne omfatter venskabsskoleaktiviteterne, som hidtil har modtaget støtte fra eLearning-programmet. Erasmus-aktionerne, som afspejler inkorporeringen af videregående erhvervsuddannelse, omfatter virksomhedspraktikophold for studerende på videregående uddannelser (tidligere omfattet af Leonardo da Vinci) og giver mulighed for særlige mobilitetsordninger for studerende på fælles masters-programmer.

I Leonardo da Vinci-programmet er projektaktionerne blevet omformuleret på grund af resultaterne af midtvejsevalueringen. Projekterne vil i vid udstrækning blive administreret gennem de nationale kontorer, og de vil i de fleste tilfælde fokusere på overførsel af nytænkning fra et land til andre. En ny partnerskabsaktion vil bestå af mindre projekter, som giver uddannelsesinstitutionerne mulighed for at samarbejde om temaer af fælles interesse. Netværksaktionen, som støtter refleksion på europæisk plan over vigtige spørgsmål på erhvervsuddannelsesområdet, er blevet styrket betydeligt.

I Grundtvig-programmet foreslås nye mobilitetsaktioner for at støtte voksne studerendes mobilitet, udveksling af personale og europæiske assistentophold ud over voksenundervisere (den nuværende Grundtvig-aktion var næsten udelukkende begrænset til sidstnævnte).

3.3. Afsnit 2, kapitel 5: Det tværgående program

Det tværgående program udgør en af nyskabelserne i det integrerede program. Det giver Fællesskabet et mere effekt instrument til at forfølge aktiviteter, som går på tværs af to eller flere "traditionelle" aktivitetsområder, herunder især sektorprogrammer.

Det tværgående program er opdelt i fire nøgleaktiviteter.

Nøgleaktivitet 1 er i vid udstrækning en ny aktivitet i det nuværende programforslag, som fokuserer på udvikling af politikker. Heri er inkorporeret en række eksisterende aktioner som Arion, Cedefop-besøg, Eurydice-netværket osv. og målretter dem mere effektivt mod politik-spørgsmål af almen betydning for Fællesskabet. Det tilføjer nye projekter, netværk og observations- og analyseaktioner for at skabe nye mekanismer, der kan hjælpe EU med at opfylde behovene for politikker.

Nøgleaktivitet 2 supplerer den generelle sprogindsats i sektorprogrammerne. Der er behov for en tværgående indsats bl.a. i form af multilaterale projekter for at udvikle materialer og prøveredskaber til sprogindlæring, netværk af vigtige aktører, flersprogede web-portaler og informationskampagner.

Nøgleaktivitet 3 fokuserer på eksperimenter med innovative tilgange til undervisning og læring (e-læring) vedrørende pædagogik, tjenesteydelser, teknologi og indhold.

Nøgleaktivitet 4 er en ny aktivitet, der sigter på udnyttelse og overførsel af gode projektresultater til uddannelsessystemerne på EU-plan og på nationalt, regionalt og sektoralt plan. Projekterne kan administreres af Kommissionen eller gennem de nationale kontorer.

3.4. Afsnit 2, kapitel 6: Jean Monnet-programmet

Jean Monnet-programmet vedrører den videnskabelige tilgang til europæisk integration og den fornødne støtte til institutioner og foreninger, der er er aktive på europæisk plan på uddannelsesområdet.

Fortegnelsen over institutioner, som Kommissionen foreslår skal modtage direkte støtte fra dette program, er begrænset til fire, som er omfattet af det eksisterende EF-handlingsprogram om fremme af organer, der er aktive på europæisk plan på uddannelsesområdet og støtte til enkeltforanstaltninger på uddannelsesområdet. Der kan tildeles driftsstøtte til disse fire institutioner på betingelse af, at alle finansforordningens krav er opfyldt. Som angivet i artikel 2, stk. 3, litra c), og artikel 42, stk. 3, i dette forslag har udpegelsen af disse fire støttemodtagere ingen konsekvenser for støtten til andre institutioner som f.eks. anerkendte ekspetisecentre på europæisk plan, som også kan tildeles driftsstøtte fra denne aktion i forbindelse med en indkaldelse af forslag. Sådanne institutioner kan også deltage i andre relevante dele af det integrerede program og Erasmus Mundus-programmet, forudsat at de opfylder alle de betingelser, som gælder for disse aktioner, herunder udvælgelsesproceduren. Gennem disse indkaldelser af forslag ønsker Kommissionen at støtte udviklingen af vigtige institutioner og foreninger, som er aktive på europæisk plan, herunder institutioner, som har fællestræk med de fire udpegede modtagere, med henblik på at understøtte et netværk af europæiske ekspertisecentre i EU.

3.5. Finansielt og administrativt bilag

I bilagets punkt A og B1 fokuseres der på forskellen mellem aktioner efter proceduren for nationale kontorer (aktioner, som administreres af de nationale kontorer) og aktioner efter Kommissionsproceduren (aktioner, der administreres direkte af Kommissionen eller på dennes vegne af et forvaltningsorgan, som i overensstemmelse med finansforordningens artikel 54 kan få overdraget en del af forvaltningsopgaverne i forbindelse med programmet [3]).

[3] Rådets forordning (EF, Euratom) nr. 1605/2002 (EFT L 248 af 16.9.2002, s. 1).

I afgørelsen opstilles to typer procedurer for nationale kontorer. Den første, som for tiden anvendes ved alle decentrale aktioner under Socrates og mobilitetsaktionerne under Leonardo da Vinci, vil fortsat være den mest udbredte. Ifølge den skal de nationale kontorer udvælge støttemodtagere og tildele støtte til institutioner, som udelukkende er etableret i deres respektive lande. Denne støtte anvendes udelukkende af disse institutioner. Den anden type, som er udformet til at erstatte den nuværende "procedure B" under Leonardo da Vinci, giver de nationale kontorer mulighed for at udvælge hele tværnationale eller multinationale projekter og til gennem projektkoordinatoren at finansiere alle medvirkende partneres deltagelse, under forudsætning af at Kommissionen godkender den korte liste over projekter, som det nationale kontor indsender.

Punkt B2 - B11 i bilaget vedrører detaljerede finansielle bestemmelser, faglig bistand og forholdsregler mod svig.

4. Subsidiaritet og propotionalitet

For så vidt subsidiaritet angår er det nye program i lighed med tidligere EF-handlingsprogrammer rettet mod at fremme og optimere samarbejdet mellem medlemsstaterne på alle områder af livslang læring. Der gøres ikke forsøg på at gribe ind i uddannelsessystemernes struktur og indhold, men der fokuseres på områder, hvor der kan skabes en merværdi for EU.

Med hensyn til proportionalitet er forslaget udformet således, at det sikrer maksimal forenkling, ikke blot gennem dets aktioner, men også gennem dets administrative og finansielle krav i overensstemmelse med passende finansielle og proceduremæssige sikkerhedsforanstaltninger.

2004/0153 (COD)

Forslag til EUROPA-PARLAMENTETS OG RÅDETS AFGØRELSE om etablering af et integreret handlingsprogram inden for livslang læring

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 149, stk. 4, og 150, stk. 4,

under henvisning til forslag fra Kommissionen [4],

[4] EUT C ... af ..., s. .

under henvisning til udtalelse fra Det Europæiske Økonomiske og Sociale Udvalg [5],

[5] EUT C ... af ..., s. .

under henvisning til udtalelse fra Regionsudvalget [6],

[6] EUT C ... af ..., s. .

efter proceduren i traktatens artikel 251 [7], og

[7] EUT C ... af ..., s. .

ud fra følgende betragtninger:

(1) Ved Rådets afgørelse 1999/382/EF [8] blev anden fase af EF-handlingsprogrammet for erhvervsuddannelse "Leonardo da Vinci" iværksat.

[8] EFT L 146 af 11.6.1999, s. 33. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(2) Ved Europa-Parlamentets og Rådets afgørelse nr. 253/2000/EF [9] blev anden fase af EF-handlingsprogrammet for almen uddannelse Socrates iværksat.

[9] EFT L 28 af 3.2.2000, s. 1. Senest ændret ved afgørelse nr. 786/2004/EF (EUT L 138 af 30.4.2004, s. 7).

(3) Ved Rådets og Europa-Parlamentets afgørelse nr. 2318/2003/EF [10] blev der iværksat et flerårigt program (2004-2006) for effektiv integrering af informations- og kommunikationsteknologi (ikt) i uddannelses- og erhvervsuddannelsessystemerne i Europa ("eLearning-programmet").

[10] EUT L 345 af 31.12.2003, s.9.

(4) Ved Europa-Parlamentets og Rådets afgørelse nr. 791/2004/EF [11] blev der iværksat et EF-handlingsprogram til fremme af organer, der er aktive på europæisk plan på uddannelsesområdet og støtte til enkeltforanstaltninger på uddannelsesområdet.

[11] EUT L 138 af 30.4.2004, s. 31.

(5) Ved Europa-Parlamentets og Rådets afgørelse nr. xxx/2004/EF [12] blev der indført en samlet ramme for større gennemsigtighed i kvalifikationer og kompetencer (Europass).

[12] EUT....

(6) Med Bologna-erklæringen, som blev undertegnet af undervisningsministrene fra 29 europæiske lande den 19. juni 1999, blev der iværksat en mellemstatslig proces med henblik på at skabe et europæisk område for videregående uddannelse inden 2010, hvilket forudsætter støtte på fællesskabsplan.

(7) På Det Europæiske Råds særlige møde i Lissabon den 23.-24. marts 2000 blev der fastsat et strategisk mål for EU om at blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed, og Rådet (uddannelse) blev opfordret til at iværksætte en generel refleksion over uddannelsessystemernes konkrete fremtidige mål ved at fokusere på fælles problemer og prioriteringer, samtidig med at de nationale forskelligheder respekteres.

(8) Den 12. februar 2001 vedtog Rådet en rapport om uddannelsessystemernes konkrete fremtidige mål. Efterfølgende vedtog det den 14. juni 2002 et detaljeret arbejdsprogram for opfølgningen på disse mål, hvori der blev stillet krav om støtte på fællesskabsplan.

(9) På Det Europæiske Råds møde i Göteborg den 15.-16. juni 2001 blev der aftalt en strategi for bæredygtig udvikling og tilføjet en miljømæssig dimension til Lissabon-processen for beskæftigelse, økonomisk reform og social samhørighed.

(10) På Det Europæiske Råds møde i Barcelona den 15.-16. marts 2002 blev der vedtaget et mål om, at uddannelsessystemerne i Europa skal være en kvalitetsreference på verdensplan inden 2010, og der blev opfordret til foranstaltninger, som skal fremme grundlæggende færdigheder, bl.a. ved meget tidligt at undervise børn i mindst to fremmedsprog.

(11) I Kommissionens meddelelse [13] og Rådets resolution [14] om livslang læring bekræftes det, at livslang læring bør forbedres gennem aktioner og politikker, som er udviklet inden for rammerne af EF-programmer på området.

[13] KOM (2001) 678 endelig.

[14] EFT C 163 af 9.7.2002, s. 1.

(12) Med Rådets resolution af 19. december 2002 iværksattes en proces om fremme af styrket europæisk samarbejde om erhvervsuddannelse [15], som stiller krav om støtte på fællesskabsplan. Gennem Københavns-erklæringen, som blev aftalt af undervisningsministrene fra 31 europæiske lande den 30. november 2002, blev arbejdsmarkedets parter og kandidatlandene inddreget i denne proces.

[15] EFT C 13 af 18.1.2003, s. 2.

(13) I Kommissionens meddelelse om en aktionsplan vedrørende kvalifikationer og mobilitet [16] blev behovet for en fortsat indsats på europæisk plan for at forbedre anerkendelsen af uddannelseskvalifikationer understreget.

[16] KOM(2002) 72.

(14) I Kommissionens meddelelse om handlingsplanen for fremme af sprogindlæring og sproglig mangfoldighed [17] blev der angivet foranstaltninger, som skal træffes på europæisk plan i perioden 2004-2006, hvilket stiller krav om opfølgende foranstaltninger.

[17] KOM (2003) 449 endelig.

(15) I midtvejsevalueringerne af de igangværende Socrates- og Leonardo da Vinci-programmer og i den offentlige høring om de fremtidige fællesskabsaktiviteter på uddannelsesområdet afsløredes et stort og på nogle områder voksende behov for fortsatte samarbejds- og mobilitetsaktiviteter på europæisk plan på disse områder. Desuden fremhævedes betydningen af, at der skabes tættere forbindelser mellem fællesskabsprogrammerne og den politiske udvikling på uddannelsesområdet, og der blev udtrykt ønske om, at fællesskabsindsatsen struktureres, således at den er bedre i tråd med det livslange læringsbegreb. Endelig blev der opfordret til en enklere, mere brugervenlig og fleksibel tilgang til gennemførelse af en sådan indsats.

(16) Der vil kunne høstes betydelige fordele ved at integrere fællesskabsstøtten til tværnationalt samarbejde og mobilitet på det almene og erhvervsfaglige uddannelsesområde i et samlet program, som vil gøre det muligt at opnå en synergieffekt mellem de forskellige indsatsområder, give yderligere kapacitet til at støtte udviklingen inden for livslang læring og mere sammenhængende tilpassede og effektive administrationsmetoder.

(17) Derfor bør der etableres et integreret program med henblik på gennem livslang læring at bidrage til Den Europæiske Unions udvikling som et avanceret vidensamfund med en bæredygtig økonomisk udvikling, flere og bedre job og øget social samhørighed.

(18) På grund af de særlige kendetegn ved de enkelte undervisningssektorer (grundskoleuddannelse, videregående uddannelse, erhvervsuddannelse og voksenundervisning) og det deraf følgende behov for, at fællesskabsindsatsen baseres på målsætninger, indsatsformer og organisationsmæssige strukturer, som er særligt tilpasset til disse sektorer, vil det være hensigtsmæssigt at opretholde individuelle programmer inden for rammerne af det integrerede program, som er rettet mod hver af disse fire sektorer, samtidig med at sammenhængen og fællestrækkene mellem dem optimeres.

(19) I meddelelsen "Fremtiden skaber vi i fællesskab - Politikudfordringer og budgetmidler i det udvidede EU 2007-2013" [18] fastsatte Kommissionen en række kvantificerede mål, som skal nås gennem den nye generation af EF-uddannelsesprogrammer, hvilket stiller krav om en betydelig stigning i mobilitets- og partnerskabsaktionerne.

[18] KOM(2004) 101, s. 13-14.

(20) Set i lyset af den påviste gavnlige effekt, som tværnational mobilitet har for den enkelte og for uddannelsessystemerne, den store udækkede efterspørgsel efter mobilitet inden for alle sektorer samt den betydning, som denne aktivitet tillægges i forbindelse med Lissabon-målene, er det nødvendigt at støtten til tværnational mobilitet inden for de fire sektorprogrammer øges væsentligt.

(21) For at reagere på det øgede behov for europæiske støtteaktiviteter, som er udformet til at opfylde disse politiske målsætninger, for at sikre et middel til at støtte sproglige aktiviteter og ikt-aktiviteter på tværs af sektorerne og for at styrke udbredelsen og udnyttelsen af programmets resultater, er det hensigtsmæssigt at supplere de fire sektorprogrammer med et tværgående program.

(22) For at reagere på det stigende behov for viden og dialog om den europæiske integrationsproces og dennes udvikling, er det nødvendigt at stimulere en forbilledlig undervisning og forskning samt refleksion på området ved at støtte videregående uddannelsesinstitutioner, som specialiserer sig i den europæiske integrationsproces, europæiske organisationer på uddannelsesområdet og Jean Monnet-aktionen.

(23) Det er nødvendigt at sikre tilstrækkelig fleksibilitet i udformningen af programmet, således at der kan foretages hensigtsmæssige justeringer i aktionerne under det integrerede program i overensstemmelse med de skiftende behov i perioden 2007-2013 og at undgå de tidligere Socrates- og Leonardo da Vinci-fasers uhensigtsmæssigt detaljerede bestemmelser.

(24) Fællesskabet skal i alle sine aktiviteter fjerne uligheder og fremme ligestillingen mellem mænd og kvinder jf. EF-traktatens artikel 3.

(25) I EF-traktatens artikel 151 hedder det, at Fællesskabet skal tage hensyn til de kulturelle aspekter i sin indsats i henhold til de andre bestemmelser i EF-traktaten, navnlig med henblik på at respektere og fremme sine kulturers mangfoldighed.

(26) Der er behov for at skabe aktive samfundsborgere og for at intensivere bekæmpelsen af de forskellige former for udstødelse, herunder racisme og fremmedhad.

(27) Der bør gøres en aktiv indsats for at imødekomme handicappedes særlige læringsbehov.

(28) De lande, som kandiderer til EU-medlemskab, samt de EFTA-lande, som er medlem af EØS, kan deltage i EF-programmer i henhold til aftaler, som indgås mellem Fællesskabet og disse lande.

(29) På Det Europæiske Råd i Thessaloniki den 19. og 20. juni 2003 godkendtes Rådets konklusioner af 16. juni om Vestbalkan, herunder tillægget "Thessaloniki-dagsordenen for Vestbalkan" om vejen mod europæisk integration. Ifølge denne dagsorden bør lande, der deltager i stabiliserings- og associeringsprocessen, kunne deltage i EF-programmerne på grundlag af rammeaftaler, som indgås mellem Fællesskabet og disse lande.

(30) Det Europæiske Fællesskab og Det Schweiziske Forbund har erklæret, at de agter at indlede forhandlinger om indgåelse af aftaler på områder af fælles interesse som f.eks. Fællesskabets uddannelses- og ungdomsprogrammer.

(31) Kommissionen og medlemsstaterne bør samarbejde om at sikre løbende tilsyn med og evaluering af det integrerede program med henblik på ændringer af bl.a. prioriteringen for gennemførelsen af foranstaltningerne. Evalueringen bør omfatte en ekstern evaluering foretaget af uafhængige og upartiske instanser.

(32) I Europa-Parlamentets beslutning 2000/2315 (INI) om gennemførelse af Socrates-programmet [19] blev der gjort opmærksom på, at de administrative procedurer for støtteansøgere i programmets anden fase er uforholdsmæssigt belastende.

[19] EFT C 293E af 28.2.2002, s. 103.

(33) Rådets forordning (EF, Euratom), nr. 1605/2002 af 25. juni 2002 om finanaforordningen vedrørende De Europæiske Fællesskabers almindelige budget [20] og Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 [21], som sikrer Fællesskabets finansielle interesser, finder anvendelse under hensyntagen til: principperne om enkelthed og konsekvens i valget af budgetinstrumenter; begrænsningen af de tilfælde, hvor Kommissionen fortsat skal være direkte ansvarlig for programmernes gennemførelse og forvaltning; kravet om, at der skal være et rimeligt forhold mellem ressourcernes størrelse og den administrative byrde, der er forbundet med anvendelsen heraf.

[20] EFT L 248 af 16.9.2002, s. 1.

[21] EFT L 357 af 31.12.2002, s. 1.

(34) Der bør desuden træffes passende foranstaltninger for at forebygge uregelmæssigheder og svig, og der bør tages skridt til at geninddrive midler, som er tabt, forkert udbetalt eller ukorrekt anvendt.

(35) Da formålene med den foreslåede foranstaltning i forbindelse med det europæiske samarbejdes bidrag til uddannelse af høj kvalitet ikke i tilstrækkelig grad kan opfyldes af medlemsstaterne på grund af behovet for multilaterale partnerskaber, tværnational mobilitet samt udvekslinger af oplysninger mellem medlemslandene og derfor bedre kan opfyldes af Fællesskabet som følge af den tværnationale dimension i Fællesskabets foranstaltninger og aktioner, kan Det Europæiske Fællesskab vedtage aktioner i overensstemmelse med subsidiaritetsprincippet i EF-traktatens artikel 5. I overensstemmelse med proportionalitetsprincippet, jf. nævnte artikel, går afgørelsen ikke ud over, hvad der er nødvendigt for at nå disse mål.

(36) I denne afgørelse fastlægges der for programmets samlede varighed en finansieringsramme, der skal udgøre det primære referencegrundlag for budgetmyndigheden som omhandlet i artikel 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [22].

[22] EFT C 172 af 18.6.1999, s. 1.

(37) De nødvendige foranstaltninger til gennemførelse af denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [23] -

[23] EFT L 184 af 17.7.1999, s. 23.

TRUFFET FØLGENDE AFGØRELSE:

AFSNIT I

ALMINDELIGE BESTEMMELSER

Kapitel I

Det integrerede program

Artikel 1

Iværksættelse af det integrerede program

1 denne afgørelse etableres et integreret program for Fællesskabets indsats på området for livslang læring i det følgende benævnt "det integrerede program".

2. Det overordnede mål med det integrerede program er gennem livsland læring at bidrage til at udvikle Fællesskabet til et vidensamfund med en bæredygtig økonomisk udvikling, flere og bedre job og større social samhørighed, samtidig med at der sikres en god beskyttelse af miljøet af hensyn til de kommende generationer. Det er især hensigten at fremme vekselvirkningerne, samarbejdet og mobiliteten mellem uddannelsessystemerne i Fællesskabet, således at de bliver en kvalitetsreference på verdensplan.

3. Målsætningerne for det integrerede program er:

(a) at bidrage til udviklingen af livslang læring af høj kvalitet og at fremme innovation og en europæisk dimension i systemer og praksisser på området

(b) at hjælpe med at skabe bedre muligheder for livslang læring i medlemsstaterne og gøre dem mere attraktive og tilgængelige

(c) at styrke livslang lærings bidrag til personlig udvikling, social samhørighed, aktivt medborgerskab, ligestilling mellem kønnene og deltagelse af personer med særlige behov

(d) at hjælpe med at fremme kreativiteten, konkurrenceevnen, beskæftigelsesegnetheden og en øget iværksætterånd

(e) at bidrage til øget deltagelse i livslang læring for personer i alle aldre

(f) at fremme sprogindlæring og sproglig mangfoldighed

(g) at styrke livslang lærings rolle, når det drejer sig om at skabe en bevidsthed om et europæisk medborgerskab og opfordre til tolerance og respekt for andre folkeslag og andre kulturer

(h) at fremme samarbejdet om kvalitetssikring inden for alle uddannelsesområdets sektorer i Europa

(i) at udnytte resultater, innovative produkter og processer samt at udveksle god praksis på de områder, der er omfattet af det integrerede program.

4. I overensstemmelse med de administrative bestemmelser, som er fastlagt i bilaget, skal det integrerede program støtte og supplere de aktioner, som iværksættes af medlemsstaterne.

5. Som angivet i artikel 2 skal målene med det integrerede program forfølges via gennemførelse af fire sektorprogrammer, et tværgående program og Jean Monnet-programmet, som i det følgende kollektivt benævnes "særprogrammerne".

6. Denne afgørelse skal gennemføres i perioden fra 1. januar 2007 til 31. december 2013. Dog kan forberedende foranstaltninger, herunder Kommissionens afgørelser jf. artikel 9, gennemføres fra denne afgørelses ikrafttrædelsesdato.

7. Bestemmelserne i denne afgørelse gælder også for særprogrammerne, for hvilke der desuden gælder særlige bestemmelser.

Artikel 2

Særprogrammer

1. Der er tale om følgende sektorprogrammer:

(a) Comenius-programmet, som vedrører undervisnings- og læringsbehov for alle personer i førskole- og skoleuddannelse til og med gymnasieniveau samt de institutioner og organisationer, der udbyder sådan uddannelse.

(b) Erasmus-programmet, som vedrører undervisnings- og læringsbehov for alle personer i formel uddannelse og erhvervsuddannelse på videregående niveau, uanset hvilken varighed uddannelsen har, eller hvilke kvalifikationer den bibringer, og ph.d.-studier samt de institutioner og organisationer, der udbyder sådan uddannelse.

(c) Leonardo da Vinci-programmet, som vedrører undervisnings- og læringsbehov for alle personer i erhvervsuddannelse, herunder grunduddannelse og efteruddannelse, ud over højere erhvervsuddannelse på videregående niveau, samt de institutioner og organisationer, der udbyder eller fremmer sådan uddannelse.

(d) Grundtvig-programmet, som vedrører undervisnings- og læringsbehov for personer i alle former for voksenuddannelse samt de institutioner og organisationer, som udbyder eller fremmer sådan uddannelse.

2. Det tværgående program vedrører følgende fire hovedaktiviteter:

(a) politiksamarbejde om livslang læring inden for Fællesskabet

(b) fremme af sprogindlæring

(c) udvikling af nyskabende indhold, tjenesteydelser, pædagogik og praksis inden for livslang læring, som er baseret på ikt

(d) udbredelse og udnyttelse af resultater af aktioner, som støttes under programmet og tidligere relaterede programmer, samt udveksling af god praksis.

3. Jean Monnet-programmet skal støtte institutioner og aktiviteter på området for europæisk integration. Det omfatter de tre følgende nøgleaktiviteter:

(a) Jean Monnet-aktionen

(b) driftstilskud med henblik på at støtte visse institutioner, som beskæftiger sig med emner, der vedrører europæisk integration

(c) driftstilskud med henblik på at støtte andre europæiske institutioner og foreninger på uddannelsesområdet.

4. Ud over de i artikel 1 angivne mål har særprogrammerne følgende specifikke mål:

(a) Comenius-programmet:

(i) at udvikle en forståelse blandt unge og undervisere om de europæiske kulturers mangfoldighed og værdi

(ii) at hjælpe unge til at erhverve de grundlæggende livsfærdigheder og -kompetencer, som er nødvendige for deres personlige udvikling, den fremtidige beskæftigelse og for aktivt europæisk medborgerskab

(b) Erasmus-programmet:

(i) at støtte etableringen af et europæisk område for videregående uddannelse

(ii) at styrke de videregående uddannelsers og de højere erhvervsuddannelsers bidrag til innovationsprocessen

(c) Leonardo da Vinci-programmet: at fremme tilpasningen til ændringer på arbejdsmarkedet og til udviklingen af efterspurgte færdigheder

(d) Grundtvig-programmet:

(i) at reagere på udfordringerne i forbindelse med Europas aldrende befolkning

(ii) at tilbyde voksne alternative veje til at forbedre deres viden og kompetence

(e) det tværgående program:

(i) at fremme europæisk samarbejde på områder, der omfatter to eller flere sektorprogrammer

(ii) at fremme konvergensen mellem medlemsstaternes uddannelsessystemer

(f) Jean Monnet-programmet:

(i) at stimulere undervisnings-, forsknings- og refleksionsaktiviteter inden for europæiske integrationsstudier

(ii) at støtte eksistensen af en passende vifte af institutioner og organisationer, som beskæftiger sig med spørgsmål vedrørende europæisk integration og med uddannelse i et europæisk perspektiv.

Artikel 3

Definitioner

I denne afgørelse forstås ved:

1. "Førskole": organiseret uddannelsesmæssig aktivitet, som iværksættes før den obligatoriske skoleundervisning begynder.

2. "Elev": en person, der er indskrevet som uddannelsesmodtager i en skole.

3. "Skole": alle former for institutioner, der udbyder almen uddannelse (fra børnehaveklasse- og lignende førskoleniveau til folkeskole- og gymnasieniveau), erhvervsmæssig eller teknisk uddannelse, og undtagelsesvis - i forbindelse med foranstaltninger til fremme af sprogindlæring - institutioner, der ikke er skoler, men som udbyder lærlingeuddannelse.

4. "Lærere/undervisere": personer, som i kraft af deres arbejde deltager direkte i uddannelsesprocessen i medlemsstaterne.

5. "Studerende": personer, der er indskrevet på en højere læreanstalt, uanset studieområde, med henblik på at følge en videregående uddannelse, der fører til erhvervelse af en grad eller et eksamensbevis, til og med ph.d.-niveau.

6. "Højere læreanstalt":

(a) alle former for højere læreanstalter i overensstemmelse med national lovgivning eller praksis, der tilbyder kvalifikationer eller udsteder eksamensbeviser på dette niveau, uanset hvorledes disse institutioner benævnes i medlemsstaterne

(b) enhver institution, som tilbyder højere erhvervsuddannelse på niveau 5 eller 6 efter den internationale standardklassifikation for skolevæsenet (ISCED).

7. "Fælles masters": masters-uddannelser inden for videregående uddannelse, som

(a) involverer mindst tre højere læreanstalter fra tre forskellige medlemsstater

(b) følger et studieprogram, der indebærer en studieperiode på mindst to af disse tre institutioner

(c) har automatiske anerkendelsesprocedurer for studieperioder i partnerinstitutioner, som er baseret på eller i overensstemmelse med det europæiske meritoverførselssystem

(d) resulterer i tildeling af fælles, dobbelte eller flere afgangseksaminer, som anerkendes i de medlemsstater, hvor de deltagende institutioner ligger.

8. "Grundlæggende erhvervsuddannelse": enhver form for grundlæggende erhvervsuddannelse, herunder teknisk og faglig uddannelse, lærlingeuddannelse og erhvervsuddannelse, som bidrager til opnåelse af en erhvervskvalifikation, der anerkendes af de kompetente myndigheder i den medlemsstat, hvor uddannelsen gennemføres.

9. "Erhvervsmæssig videre- og efteruddannelse": enhver erhvervsuddannelsesforanstaltning, der følges af personer i Fællesskabet, mens de er erhvervsaktive.

10. "Voksenuddannelse": alle former for ikke-faglig voksenuddannelse, uanset om denne er formel, ikke-formel eller uformel.

11. "Studiebesøg": et besøg af kortere varighed, som foretages for at studere et særligt aspekt ved livslang læring i en anden medlemsstat, for at udveksle god praksis eller for at lære en ny metodologi eller færdighed.

12. "Mobilitet": at flytte sig fysisk til et andet land med henblik på studier, erhvervserfaring, anden lærings- eller undervisningsaktivitet eller hermed forbunden administrativ aktivitet, som i nødvendigt omfang understøttes af sproglige forberedelser.

13. "Praktikophold": et ophold i en virksomhed eller organisation i en anden medlemsstat, som i fornødent omfang understøttes af sproglige forberedelser, med henblik på at erhverve særlige færdigheder eller forbedre forståelsen af det pågældende lands økonomiske og sociale kultur.

14. "Unilateral": som omfatter en enkelt institution.

15. "Bilateral": som involverer partnere fra to medlemsstater.

16. "Multilateral": som involverer partnere fra mindst tre medlemsstater. Kommissionen kan betragte foreninger eller organer, som har medlemmer fra mindst tre medlemsstater som multilaterale.

17. "Partnerskab": en bilateral eller multilateral aftale mellem en gruppe af institutioner eller organisationer i forskellige medlemsstater med det formål at gennemføre fælles europæiske aktiviteter inden for livslang læring.

18. "Netværk": en formel eller uformel gruppering af organer, som er aktive på et særligt område, inden for en særlig disciplin eller sektor af livslang læring.

19. "Projekt": en samarbejdsaktivitet, der udvikles i fællesskab af en formel eller uformel gruppering af organisationer eller institutioner.

20. "Projektkoordinator": den organisation eller institution, der er ansvarlig for gennemførelsen af den multilaterale sammenslutnings projekt, og som underskriver støtteaftalen med Kommissionen.

21. "Projektpartnere": de organisationer eller institutioner ud over projektkoordinatoren, som udgør den multilaterale sammenslutning.

22. "Virksomhed": alle virksomheder i den private eller den offentlige sektor, uanset deres størrelse og retlige status, og uanset hvilken erhvervssektor de opererer i, samt alle former for økonomisk aktivitet, herunder erhvervsdrivende foreninger.

23. "Arbejdsmarkedets parter": på nationalt plan: arbejdsgiver- og arbejdstagerorganisationer i overensstemmelse med national lovgivning og/eller praksis; på fællesskabsplan: arbejdsgiver- og arbejdstagerorganisationer, som deltager i den sociale dialog på fællesskabsniveau.

24. "Undervisningsudbyder": alle institutioner eller organisationer, som udbyder livslang læring inden for rammerne af det integrerede program eller de derunder hørende særprogrammer.

25. "Vejledning og rådgivning": en række aktiviteter som f.eks. information, evaluering, orientering og rådgivning med henblik på at støtte elever/studerende i deres valg i forbindelse med uddannelses- og erhvervsuddannelsesprogrammer eller beskæftigelsesmuligheder.

26. "Udbredelse og udnyttelse af resultater": aktiviteter, der er tilrettelagt for at sikre, at resultaterne af det integrerede program og dets forløbere, anerkendes og demonstreres på passende vis og gennemføres i en større sammenhæng.

27. "Livslang læring": al almen uddannelse, erhvervsuddannelse, ikke-formel uddannelse og uformel uddannelse, som man deltager i gennem hele livet, og som resulterer i øget viden og øgede færdigheder og kompetencer set ud fra et personligt, samfundsmæssigt, socialt og/eller beskæftigelsesmæssigt perspektiv. Det omfatter udbydelse af rådgivnings- og vejledningstjenester.

Artikel 4

Deltagelse i det integrerede program

Det integrerede program henvender sig især til:

(a) elever, studerende, praktikanter og voksne studerende

(b) personale inden for alle områder af livslang læring

(c) personer på arbejdsmarkedet

(d) udbydere af uddannelse

(e) personer og organer, som er ansvarlige for systemer og politikker vedrørende ethvert aspekt af livslang læring på lokalt, regionalt og nationalt plan

(f) virksomheder, arbejdsmarkedets parter og deres organisationer på alle niveauer, herunder brancheforeninger, handelskamre og industrien

(g) organer, som tilbyder vejledning, rådgivning og information om ethvert aspekt af livslang læring

(h) foreninger på området for livslang læring, herunder studenter-, praktikant-, elev-, lærer- og forældreforeninger samt foreninger for voksne studerende

(i) forskningscentre og -organer, som beskæftiger sig med emner vedrørende livslang læring

(j) nonprofitorganisationer, frivillige foreninger, ikke-statslige organisationer ("ngo'er").

Artikel 5

Fællesskabsaktioner

1. Det integrerede program omfatter støtte til følgende aktioner:

(a) mobilitet for personer, som deltager i livslang læring i Europa

(b) bilaterale og multilaterale partnerskaber

(c) multilaterale projekter, som har til formål at forbedre de nationale uddannelsessystemer

(d) unilaterale og nationale projekter

(e) multilaterale projekter og netværk

(f) observation og analyse af politikker og systemer i forbindelse med livslang læring, udarbejdelse af referencemateriale, herunder undersøgelser, statistikker, analyser og indikatorer, en indsats for at understøtte gennemskueligheden og anerkendelsen af kvalifikationer og tidligere uddannelse samt en indsats for at støtte samarbejdet om kvalitetssikring

(g) driftsstøtte til afholdelse af visse driftsmæssige og administrative udgifter i organisationer, som er aktive på områder, der er omfattet af det integrerede program

(h) andre initiativer, som stemmer overens med målsætningerne for det integrerede program ("ledsageforanstaltninger").

2. Der kan ydes fællesskabsstøtte til forberedende besøg i forbindelse med alle de aktioner, som er angivet i denne artikel.

3. Kommissionen kan tilrettelægge seminarer, kollokvier eller møder, som skønnes at kunne fremme gennemførelsen af det integrerede program, og iværksætte hensigtsmæssige informations-, publikations- og formidlingsaktiviteter samt overvågning og evaluering af programmet.

4. De aktioner, som er angivet i denne artikel, kan enten gennemføres gennem indkaldelse af forslag, indkaldelse af tilbud eller direkte af Kommissionen.

Artikel 6

Kommissionens og medlemsstaternes opgaver

1. Kommissionen sikrer, at fællesskabsforanstaltningerne under det integrerede program gennemføres.

2. Medlemsstaterne:

(a) træffer de foranstaltninger, der er nødvendige for at sikre, at det integrerede program fungerer effektivt i medlemsstaterne, og inddrager alle de parter, der efter national praksis er involveret i alle aspekter af livslang læring

(b) etablerer eller udformer og overvåger en hensigtsmæssig struktur for den koordinerede forvaltning af gennemførelsen af aktioner under det integrerede program på medlemsstatsplan (nationale kontorer), herunder budgetforvaltning, i overensstemmelse med bestemmelserne i artikel 54, stk.2, litra c), i Rådets forordning (EF, Euratom) nr. 1605/2002 [24] og artikel 38 i Kommissionens forordning (EF, Euratom) nr. 2342/2002 [25] i overensstemmelse med følgende kriterier:

[24] EFT L 248 af 16.9.2002, s. 1.

[25] EFT L 357 af 31.12.2002, s. 1.

(i) En organisation, der etableres eller udnævnes som et nationalt kontor, skal være en juridisk person og underlagt den pågældende medlemsstats lovgivning. Et ministerium kan ikke udnævnes som nationalt kontor.

(ii) De nationale kontorer skal have tilstrækkeligt personale med en erhvervsmæssig og sproglig kapacitet, som er hensigtsmæssig i forbindelse med arbejdet i et internationalt samarbejdsmiljø på uddannelsesområdet.

(iii) De skal have en hensigtsmæssig infrastruktur især med hensyn til informatik og kommunikation.

(iv) De skal operere i en administrativ kontekst, som sætter dem i stand til at udføre deres opgaver på tilfredsstillende vis og til undgå interessekonflikter.

(v) De skal være i stand til at anvende de finansielle forvaltningsbestemmelser og aftalemæssige betingelser, som er fastsat på fællesskabsplan.

(vi) De skal kunne stille den tilstrækkelige finansielle sikkerhed fortrinsvis i form af en offentlig garanti, og deres forvaltningskapacitet skal være hensigtsmæssig i forhold til omfanget af de fællesskabsmidler, som de skal forvalte.

(c) tager ansvaret for, at de nationale kontorer, som er beskrevet i litra b) herover, på korrekt vis forvalter de midler, som overføres til de nationale kontorer til støtte af projekter, og især for de nationale kontorers overholdelse af principperne om gennemskuelighed, ligebehandling og om at undgå dobbeltfinansiering med andre former for fællesskabsmidler og overholdelse af forpligtelsen til at overvåge projekter og inddrive eventuelle midler, som modtagerne skal tilbagebetale

(d) træffer de nødvendige foranstaltninger til at sikre passende revision af og finansielt tilsyn med de i litra b) ovenfor nævnte nationale kontorer, herunder især:

(i) før det nationale kontor påbegynder sit arbejde: forsyne Kommissionen med de nødvendige garantier med hensyn til kontorets eksistens, relevans og reglementerede drift jf. bestemmelserne om sund finansiel forvaltning, samt tilsyns- og revisionssystemerne og procedurerne for indkøb og støttetildeling

(ii) årligt fremsende en erklæring til Kommissionen, hvori der garanteres for pålideligheden af de nationale kontorers finansielle systemer og procedurer og for kontrollen med deres regnskaber

(e) er i tilfælde af uregelmæssigheder, forsømmelighed eller svig, som kan tillægges et nationalt kontor, der er etableret eller udnævnt i henhold til litra b) ovenfor, og såfremt dette giver anledning til, at Kommissionen over for det nationale kontor rejser krav, som der ikke er fuld dækning for, anvarlig for de ikke inddrevne midler

(f) udpeger på Kommissionens anmodning de uddannelsesudbydere eller typer heraf, som skal betragtes som berettigede til at deltage i det integrerede program i de respektive områder

(g) vedtager alle hensigtsmæssige foranstaltninger for at fjerne retlige og administrative hindringer for et velfungerende integreret program

(h) tager skridt til at sikre, at de potentielle synergieffekter med andre EF-programmer og finansielle instrumenter og med andre relevante programmer, som findes i den pågældende medlemsstat, udnyttes på medlemsstatsplan.

3. Kommissionen sikrer i samarbejde med medlemsstaterne:

(a) overgangen mellem de foranstaltninger, som gennemføres inden for rammerne af tidligere programmer på området for uddannelse og livslang læring og de foranstaltninger, som skal gennemføres under det integrerede program

(b) tilstrækkelig beskyttelse af Fællesskabernes finansielle interesser især ved at indføre effektive, afskrækkende forholdsregler, der står i forhold til overtrædelsen, administrativ kontrol og sanktioner

(c) passende oplysning om og offentlig omtale af samt opfølgning af aktioner, der modtager støtte fra det integrerede program.

Artikel 7

Tredjelandes deltagelse

1. Det integrerede program er åbent for deltagelse af:

(a) EFTA-lande, som er medlemmer af EØS, i overensstemmelse med de betingelser, som er fastlagt i EØS-aftalen

(b) Tyrkiet og kandidatlandene i Central- og Østeuropa, som drager fordel af førtiltrædelsesstrategien, i overensstemmelse med de generelle principper og betingelser for disse landes deltagelse i EF-programmer, som er beskrevet i den respektive rammeaftale og associeringsrådets afgørelser

(c) landene i Vestbalkan i overensstemmelse med de bestemmelser, som skal aftales med disse lande efter etableringen af en rammeaftale vedrørende deres deltagelse i EF-programmerne

(d) Det Schweiziske Forbund på grundlag af en bilateral aftale, som skal indgås med dette land.

2. Nøgleaktivitet 1 i Jean Monnet-programmet, som er beskrevet i artikel 1, stk. 3, litra a), er desuden åben for deltagelse af højere læreanstalter i alle øvrige tredjelande.

3. Tredjelande, som deltager i det integrerede program, vil blive underlagt de samme forpligtelser og skal udføre de samme opgaver som medlemsstaterne jf. denne afgørelse.

Artikel 8

Internationalt samarbejde

I henhold til det integrerede program og i overensstemmelse med artikel 9 kan Kommissionen samarbejde med tredjelande og med andre kompetente internationale organisationer, herunder Europarådet, Organisationen for Økonomisk Samarbejde og Udvikling (OECD) og De Forenede Nationers Organisation for Uddannelse, Videnskab og Kultur (UNESCO).

Kapitel II

Gennemførelse af det integrerede program

Artikel 9

Gennemførelsesforanstaltninger

1. Foranstaltninger, som er nødvendige for det integrerede programs gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) den årlige arbejdsplan

(b) det årlige budget og fordelingen af midler mellem særprogrammerne

(c) ordninger til sikring af det integrerede programs interne sammenhæng

(d) ordninger for tilsyn med og evaluering af det integrerede program og for resultatformidling og -overførsel.

2. Foranstaltninger, der er nødvendige for gennemførelsen af alle andre elementer i afsnit I end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Artikel 10

Udvalg

1. Kommissionen bistås af et udvalg, i det følgende benævnt "udvalget".

2. Når der henvises til dette stykke, anvendes artikel 4 og 7 i afgørelse 1999/468/EF sammenholdt med artikel 8 i nævnte afgørelse. Det tidsrum, der nævnes i artikel 4, stk. 3, i afgørelse 1999/468/EF, fastsættes til to måneder.

3. Når der henvises til dette stykke, anvendes artikel 3 og 7 i afgørelse 1999/468/EF sammenholdt med artikel 8 i nævnte afgørelse.

4. Udvalget vedtager selv sin forretningsorden.

5. Medlemsstaterne må ikke repræsenteres af personer, som er beskæftiget i eller har driftsmæssigt ansvar for de i artikel 6, stk. 2, litra b), nævnte nationale kontorer.

Artikel 11

Arbejdsmarkedets parter

1. Når udvalget høres om spørgsmål, som vedrører gennemførelsen af denne afgørelse på erhvervsuddannelsesområdet, kan repræsentanter for arbejdsmarkedets parter, som udnævnes af Kommissionen på grundlag af forslag fra arbejdsmarkedets parter i Europa, deltage i udvalgets arbejde som observatører. Antallet af sådanne observatører skal svare til antallet af repræsentanter fra medlemsstaterne.

2. Observatørerne har ret til at anmode om, at deres holdning anføres i udvalgets mødereferater.

Artikel 12

Horisontale spørgsmål

Ved gennemførelsen af det integrerede program skal der tages passende skridt til at sikre, at det i fuldt omfang bidrager til at befordre Fællesskabets horisontale politikker, især ved at:

(a) fremme bevidstheden om vigtigheden af den kulturelle mangfoldighed i Europa samt behovet for at bekæmpe racisme og fremmedhad

(b) sørge for elever/studerende med særlige behov, især ved at bidrage til deres integration i det almindelige uddannelsessystem

(c) fremme en bevidsthed om vigtigheden af at bidrage til en bæredygtig økonomisk udvikling

(d) fremme ligestilling mellem mænd og kvinder og bidrage til at bekæmpe alle former for forskelsbehandling, der er baseret på køn, racemæssig eller etnisk oprindelse, religion eller tro, handicap, alder eller seksuel orientering.

Artikel 13

Fælles aktioner

Som led i processen med at opbygge et "kundskabernes Europa" kan de aktioner, som støttes af det integrerede program i overensstemmelse med de i artikel 10, stk. 2, beskrevne procedurer, gennemføres sammen med relaterede fællesskabsprogrammer og -aktioner, især inden for kultur, medier, ungdom, forskning og udvikling, beskæftigelse, erhvervspolitik, miljø, informations- og kommunikationsteknologier.

Artikel 14

Sammenhæng og komplementaritet

1. Kommissionen sikrer i samarbejde med medlemsstaterne overordnet sammenhæng og komplementaritet med andre relevante fællesskabspolitikker, -instrumenter og -aktioner, herunder især Den Europæiske Socialfond og aktionerne vedrørende menneskelige ressourcer og mobilitet i forbindelse med Fællesskabets rammeprogram for forskning og udvikling og Fællesskabets statistiske program. Kommissionen sikrer en effektiv forbindelse mellem det integrerede program og de uddannelsesprogrammer og -aktioner, der gennemføres som led i Fællesskabets førtiltrædelsesinstrumenter, andet samarbejde med tredjelande og kompetente internationale organisationer.

2. Kommissionen holder regelmæssigt udvalget underrettet om andre relevante fællesskabsinitiativer, som lanceres på området for livslang læring, herunder samarbejde med tredjelande og internationale organisationer.

3. Ved gennemførelsen af foranstaltningerne under det integrerede program tager Kommissionen og medlemsstaterne som led i en samordnet beskæftigelsesstrategi hensyn til de prioriteringer, der er fastsat i de retningslinjer for beskæftigelsen, som Rådet har vedtaget.

4. I partnerskab med arbejdsmarkedets parter på europæisk plan tilstræber Kommissionen, at der udvikles en hensigtsmæssig koordination mellem det integrerede program og den sociale dialog på fællesskabsplan, herunder på sektorniveau.

5. I forbindelse med gennemførelsen af det integrerede program sikrer Kommissionen en passende bistand fra det Europæiske Center for Udvikling af Erhvervsuddannelse (Cedefop) på områder, der ligger inden for centrets kompetencer og i overensstemmelse med de ordninger, som er fastlagt i Rådets forordning (EØF) nr. 337/75 [26]. I nødvendigt omfang kan Kommissionen desuden sikre støtte fra Det Europæiske Erhvervsuddannelsesinstitut inden for dettes mandatområde og i overensstemmelse med de ordninger, som er fastlagt i Rådets forordning (EØF) nr. 1360/90 [27].

[26] EFT L 39 af 13.2.1975.

[27] EFT L 131 af 25.5.1990, s. 1.

6. Kommissionen holder regelmæssigt Det Rådgivende Udvalg for Faglig Uddannelse underrettet om relevante fremskridt med Leonardo da Vinci-programmet.

Kapitel III

Finansielle bestemmelser - evaluering

Artikel 15

Finansiering

1. De finansielle rammer for gennemførelsen af det integrerede program fastsættes hermed til 13 620 mio. EUR. Af denne ramme skal de beløb, som afsættes til Comenius-, Erasmus-, Leonardo da Vinci- og Grundtvig-programmerne ikke være mindre end de i bilagets punkt B.8 anførte beløb. Kommissionen kan ændre disse beløb i overensstemmelse med de i artikel 10, stk. 2, nævnte procedurer.

2. Op til 1 % af det integrerede programs budget kan anvendes til at støtte deltagelse af partnere fra tredjelande, som ikke deltager i partnerskabs-, projekt- og netværksaktioner, som afholdes under det integrerede program i henhold til bestemmelserne i artikel 7.

3. De årlige bevillinger godkendes af budgetmyndigheden inden for rammerne af det finansielle overslag.

Artikel 16

Tilsyn og evaluering

1. Kommissionen fører løbende tilsyn med det integrerede program i samarbejde med medlemsstaterne. Tilsynet omfatter de rapporter, der er nævnt i stk. 4, og specifikke aktiviteter.

2. Kommissionen iværksætter regelmæssige uafhængige eksterne evalueringer af det integrerede program.

3. Medlemsstaterne sender henholdsvis senest den 30. juni 2010 og senest den 30. juni 2015 Kommissionen rapporter om gennemførelsen og om virkningerne af det integrerede program.

4. Kommissionen forelægger for Europa-Parlamentet, Rådet, Det Europæiske Økonomiske og Sociale Udvalg og Regionsudvalget:

(a) en midtvejsrapport om de opnåede resultater og om de kvalitative og kvantitative aspekter af det integrerede programs gennemførelse senest den 31. marts 2011

(b) en meddelelse om fortsættelsen af det integrerede program senest den 31. december 2011

(c) en efterfølgende evalueringsrapport senest den 31. marts 2016.

AFSNIT II

SÆRPROGRAMMERNE

Kapitel I

Comenius-programmet

Artikel 17

Deltagelse i Comenius-programmet

Inden for rammerne af det integrerede program er Comenius-programmet rettet mod:

(a) elever i førskoleuddannelse og skoleuddannelse til og med gymnasietrinnet

(b) skoler, som specificeres af medlemsstaterne

(c) undervisere samt teknisk og administrativt personale på disse skoler

(d) foreninger og repræsentanter for personer, som er involveret i skoleuddannelse

(e) offentlige og private organisationer, der er ansvarlige for tilrettelæggelse og afholdelse af undervisning på lokalt, regionalt og nationalt plan

(f) forskningscentre og -organer, som beskæftiger sig med emner vedrørende livslang læring

(g) højere læreanstaltninger.

Artikel 18

Operationelle målsætninger

Ud over de målsætninger for det integrerede program, som er anført i artikel 1 og 2, vil Comenius-programmets målsætninger være:

(a) at øge antallet og kvaliteten af udvekslinger af elever og undervisningspersonale i de forskellige medlemsstater

(b) at øge antallet og forbedre kvaliteten af partnerskaber mellem skoler i forskellige medlemsstater, således at mindst 1 ud af 20 elever deltager i fælles uddannelsesaktiviteter i programperioden

(c) tilskynde til, at man tilegner sig et fremmedsprog nummer to

(d) at styrke kvaliteten og den europæiske dimension i læreruddannelsen

(e) at forbedre de pædagogiske tilgange og skoleforvaltningen.

Artikel 19

Aktioner

1. Følgende aktioner kan modtage støtte fra Comenius-programmet:

(a) Mobilitet for enkeltpersoner jf. artikel 5, stk. 1, litra a). Ved tilrettelæggelsen eller finansieringen af en sådan mobilitet, skal der tages de nødvendige skridt til at sikre, at der føres tilstrækkeligt tilsyn med og findes den fornødne støtte til unge i mobilitetsophold. Sådan mobilitet kan omfatte:

(i) udveksling af elever og personale

(ii) elevers eller underviseres ophold på skoler eller i virksomheder i udlandet

(iii) læreres deltagelse i uddannelseskurser

(iv) studier og forberedende besøg i forbindelse med mobilitets-, partnerskabs-, projekt- eller netværksaktiviteter

(v) assistentophold for lærere og lærerkandidater.

(b) Udvikling af partnerskaber jf. artikel 5, stk. 1, litra b), mellem skoler ("Comenius-partnerskaber") med henblik på, at eleverne udarbejder fælles læringsprojekter.

(c) Multilaterale samarbejdsprojekter jf. artikel 5, stk. 1, litra e). Projekterne kan bl.a. have til formål at:

(i) udvikle, fremme og formidle nye undervisningsmetoder eller -materialer

(ii) udvikling eller udveksling af erfaringer med informationsformidlingssystemer eller rådgivning, som er særligt tilpasset til de elever, som deltager i Comenius-programmet

(iii) udvikle, fremme og formidle nye læreruddannelseskurser eller kursusindhold.

(d) Netværk jf. artikel 5, stk. 1, litra e). Netværkene kan bl.a. have til formål at:

(i) udvikle uddannelse inden for det fag eller fagområde, som de beskæftiger sig med, enten for at tilgodese egne behov eller for at bidrage til uddannelsen generelt

(ii) erhvervelse og formidling af relevant god praksis og innovation

(iii) yde vejledning om indholdet i projekter og partnerskaber, som andre har iværksat

(iv) fremme udviklingen af behovsanalyser og den praktiske anvendelse heraf inden for skoleuddannelse.

(e) Andre initiativer, som er rettet mod at fremme Comeinius-programmets målsætninger jf. artikel 5, stk. 1, litra h), ("Ledsageforanstaltninger").

2. De driftsmæssige enkeltheder i de aktioner, som er beskrevet i stk. 1, fastlægges i overensstemmelse med den i artikel 10, stk. 2, nævnte procedure.

Artikel 20

Budget

Mindst 85 % af Comenius-programmets budget afsættes til støtte af mobilitet jf. artikel 19, stk. 1, litra b).

Artikel 21

Gennemførelsesforanstaltninger

1. Foranstaltninger, som er nødvendige for Comenius-programmets gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) den årlige arbejdsplan

(b) det årlige budget og fordelingen af midler mellem Comenius-programmets forskellige aktioner

(c) de overordnede retningslinjer for gennemførelse af Comenius-programmet, dets udvælgelseskriterier og -procedurer

(d) fordelingen af midler mellem medlemsstaterne i forbindelse med aktioner, der skal forvaltes gennem de nationale kontorer jf. bilaget

(e) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af Comenius-programmet, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Kapitel II

Erasmus-programmet

Artikel 22

Deltagelse i Erasmus-programmet

Inden for rammerne af det integrerede program er Erasmus-programmet rettet mod:

(a) studerende og praktikanter, som deltager i alle former for videregående uddannelse og højere erhvervsuddannelse (ISCED-niveau 5 og 6)

(b) højere læreanstalter, som specificeres af medlemsstaterne

(c) undervisere og administrativt personale på disse læreanstalter

(d) foreninger og repræsentanter for personer, som er involveret i videregående uddannelse, herunder relevante studenter-, universitets- og lærerforeninger

(e) virksomheder, arbejdsmarkedets parter og andre repræsentanter for arbejdslivet

(f) offentlige og private organisationer, der er ansvarlige for tilrettelæggelse og afholdelse af undervisning på lokalt og regionalt plan

(g) forskningscentre og -organer, som beskæftiger sig med emner vedrørende livslang læring.

Artikel 23

Operationelle målsætninger

Ud over målsætningerne for det integrerede program, som er anført i artikel 1 og 2, vil Erasmus-programmets målsætninger være:

(a) at øge antallet og kvaliteten af mobilitetsophold for studerende og undervisningspersonale i hele Europa for at bidrage til inden 2011 at nå op på mindst 3 mio. individuelle mobilitetsophold inden for rammerne af Erasmus-programmet og dets forløbere

(b) at øge antallet og forbedre kvaliteten af det multilaterale samarbejde mellem højere læreanstalter i Europa

(c) at øge konvergensen mellem kvalifikationer, som er erhvervet på videregående uddannelser og højere erhvervsuddannelser i Europa

(d) at fremme samarbejdet mellem højere læreanstalter og virksomhederne.

Artikel 24

Aktioner

1. Følgende aktioner kan modtage støtte fra Erasmus-programmet:

(a) Mobilitet for enkeltpersoner jf. artikel 5, stk. 1, litra a). Sådan mobilitet kan omfatte:

(i) mobilitet for studerende i forbindelse med studie- eller uddannelsesophold i udlandet på højere læreanstalter samt praktikophold i virksomheder, uddannelsescentre eller andre organisationer

(ii) mobilitet for undervisningspersonale på højere læreanstalter med henblik på at undervise eller modtage uddannelse i en partnerinstitution i udlandet

(iii) mobilitet for andet personale på højere læreanstalter og virksomhedspersonale i uddannelsesøjemed

(iv) intensive Erasmus-programmer, som afholdes multilateralt.

Der kan også ydes støtte til videregående hjem- og værtsinstitutioner eller virksomheder i forbindelse med aktioner, der skal sikre kvaliteten i alle faser af mobilitetsordningerne, herunder sproglig forberedelse.

(a) Fælles projekter jf. artikel 5, stk. 1, litra e), der bl.a. fokuserer på nytænkning og eksperimenter på de områder, som er nævnt under de specifikke og operationelle målsætninger.

(b) Netværk jf. artikel 5, stk.1, litra e), som drives af sammenslutninger af højere læreanstalter og vedrører et fag eller et tværfagligt område ("Erasmus-tematiske netværk"), som har til formål at udvikle nye læringsbegreber og -kompetencer. Sådanne netværk kan også omfatte repræsentanter for andre offentlige organer eller for virksomheder eller foreninger.

(c) Andre initiativer, som er rettet mod at fremme Erasmus-programmets målsætninger jf. artikel 5, stk. 1, litra h), ("Ledsageforanstaltninger").

2. Enkeltpersoner, som deltager i mobilitet under stk. 1, litra a), punkt (i), ("Erasmus-studerende"), skal være:

(a) Studerende på højere læreanstalter, der efter at have afsluttet mindst deres første studieår tilbringer en studieperiode i en anden medlemsstat inden for rammerne af Erasmus-programmets mobilitetsaktion, uanset om de modtager finansiel støtte fra programmet. Sådanne perioder skal anerkendes i fuldt omfang i henhold til de interinstitutionelle aftaler mellem sende- og værtsinstitutioner. Værtsinstitutionerne opkræver ikke studieafgift af sådanne studerende.

(b) Studerende, som deltager i fælles masters-programmer i et andet land end det, hvori de har opnået deres bachelorgrad.

(c) Studerende på højere læreanstalter, som deltager i praktikophold i virksomheder eller uddannelsescentre.

3. De driftsmæssige enkeltheder i de aktioner, som er angivet i stk. 1, fastlægges gennem den i artikel 10, stk. 2, angivne procedure.

Artikel 25

Budget

Mindst 85% af Erasmus-programmets budget afsættes til støtte af mobilitetsaktiviteter jf. artikel 24, stk. 1, litra a).

Artikel 26

Gennemførelsesforanstaltninger

1. Foranstaltninger, som er nødvendige for Erasmus-programmets gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) den årlige arbejdsplan

(b) det årlige budget og fordelingen af midler mellem Erasmus-programmet forskellige aktioner

(c) de overordnede retningslinjer for gennemførelsen af Erasmus-programmets, dets udvælgelseskriterier og -procedurer

(d) fordelingen af midler mellem medlemsstaterne i forbindelse med aktioner, der skal forvaltes gennem de nationale kontorer jf. bilaget

(e) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af Erasmus-programmet, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Kapitel III

Leonardo da Vinci-programmet

Artikel 27

Deltagelse i Leonardo da Vinci-programmet

Inden for rammerne af det integrerede program er Leonardo da Vinci-programmet rettet mod:

(a) unge, der følger alle former for erhvervsuddannelse til og med gymnasieniveau (ISCED-niveau 3)

(b) personer, der deltager i efter- og videreuddannelse inden for erhvervsuddannelse (ISCED-niveau 4)

(c) personer på arbejdsmarkedet

(d) udbydere af undervisning inden for Leonardo da Vinci-programmets rammer

(e) sådanne udbyderes undervisere og administrative personale

(f) foreninger og repræsentanter for personer, som er involveret i erhvervsuddannelse, herunder relevante praktikant-, forældre- og lærerforeninger

(g) virksomheder, arbejdsmarkedets parter og andre repræsentanter for arbejdslivet, herunder handelskamre og brancheforeninger

(h) organer, som tilbyder vejledning, rådgivning og information om ethvert aspekt af livslang læring

(i) personer og organer, der er ansvarlige for uddannelsessystemer og -politikker, som vedrører ethvert aspekt af livslang læring, på lokalt, regionalt og nationalt plan

(j) forskningscentre og -organer, som beskæftiger sig med emner vedrørende livslang læring

(k) nonprofitorganisationer, frivillige foreninger og ngo'er.

Artikel 28

Operationelle målsætninger

Ud over de målsætninger for det integrerede program, som er anført i artikel 1 og 2, vil Leonardo da Vinci-programmets målsætninger være:

(a) at øge antallet og forbedre kvaliteten af mobilitet i hele Europa for personer, som er involveret i erhvervsuddannelse (grunduddannelse og efter- og videreuddannelse), med henblik på at øge antallet af virksomhedsophold til mindst 150 000 pr. år inden det integrerede programs udløb

(b) at øge omfanget og forbedre kvaliteten af samarbejdet mellem udbydere af uddannelse, virksomheder, arbejdsmarkedets parter og andre relevante organer i hele Europa

(c) at fremme udviklingen af innovativ praksis på grunduddannelses- og efter- og videreuddannelsesområdet og overførsel af sådan praksis bl.a. fra ét deltagende land til et andet

(d) at forbedre gennemskueligheden og anerkendelsen af kvalifikationer og kompetencer, herunder også når disse er erhvervet gennem ikke-formel og uformel uddannelse.

Artikel 29

Aktioner

1. Følgende aktioner kan støttes af Leonardo da Vinci-programmet:

(a) Mobilitet for enkeltpersoner jf. artikel 5, stk. 1, litra a). Ved tilrettelæggelsen eller finansieringen af en sådan mobilitet skal der tages de nødvendige skridt til at sikre, at der føres tilstrækkeligt tilsyn med og findes den fornødne støtte til personer i mobilitetsophold. Sådan mobilitet kan omfatte:

(i) tværnationale ophold i virksomheder eller uddannelsesinstitutioner

(ii) ophold og udvekslinger med henblik på at videreuddanne undervisere og vejledere samt personer, som er ansvarlige for uddannelsessteder og for virksomheders uddannelsesplanlægning og karriererådgivning.

(b) Partnerskaber jf. artikel 5, stk. 1, litra b), der fokuserer på temaer af fælles interesse for de deltagende organisationer.

(c) Multilaterale projekter jf. artikel 5, stk. 1, litra c), især projekter, som har til formål at forbedre uddannelsessystemerne gennem overførsel af innovation, og som indebærer en sproglig kulturel og juridisk tilpasning til de nationale behov, for så vidt de innovative produkter og processer er udviklet i anden kontekst.

(d) Multilaterale projekter jf. artikel 5, stk. 1, litra e), der fokuserer på at forbedre uddannelsessystemerne gennem udvikling og overførsel af innovation og god praksis.

(e) Tematiske netværk bestående af eksperter og organisationer jf. artikel 5, stk. 1, litra e), der beskæftiger sig med specifikke erhvervsuddannelsesspørgsmål.

(f) Andre initiativer, som er rettet mod at fremme Leonardo da Vinci-programmets målsætninger jf. artikel 5, stk. 1, litra h), ("Ledsageforanstaltninger").

2. De driftsmæssige enkeltheder i sådanne aktioner fastlægges gennem den i artikel 10, stk. 2, nævnte procedure.

Artikel 30

Budget

Mindst 75% af Leonardo da Vinci-programmets budget afsættes til støtte af mobilitetsaktiviteter jf. artikel 29, stk. 1, litra a).

Artikel 31

Gennemførelsesforanstaltninger

1. Foranstaltninger, som er nødvendige for Leonardo da Vinci-programmets gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) den årlige arbejdsplan

(b) det årlige budget og fordelingen af midler mellem Leonardo da Vinci-programmets forskellige aktioner

(c) de overordnede retningslinjer for gennemførelsen af Leonardo da Vinci-programmet, dets udvælgelseskriterier og -procedurer

(d) fordelingen af midler mellem medlemsstaterne i forbindelse med aktioner, der skal forvaltes gennem de nationale kontorer jf. bilaget

(e) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af Leonardo da Vinci-programmet, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Kapitel IV

Grundtvig-programmet

Artikel 32

Deltagelse i Grundtvig-programmet

Inden for rammerne af det integrerede program er Grundtvig-programmet rettet mod:

(a) voksne elever

(b) udbydere af voksenuddannelse

(c) sådanne udbyderes undervisere og administrative personale og andre organisationer, der beskæftiger sig med voksenuddannelse

(d) institutioner, som beskæftiger sig med grund- og videreuddannelse af voksenundervisere

(e) foreninger og repræsentanter for personer, som er involveret i voksenuddannelse, herunder studenter- og lærerforeninger

(f) organer, som yder vejledning, rådgivning og information om ethvert aspekt vedrørende voksenuddannelse

(g) personer og organer, der er ansvarlige for uddannelsessystemer og -politikker, som vedrører ethvert aspekt af voksenuddannelse, på lokalt, regionalt og nationalt plan

(h) forskningscentre og -organer, som beskæftiger sig med emner vedrørende voksenuddannelse

(i) virksomheder

(j) nonprofitorganisationer, frivillige foreninger og ngo'er

(k) højere læreanstaltninger.

Artikel 33

Operationelle målsætninger

Ud over målsætningerne for det integrerede program, som er anført i artikel 1, vil Grundtvig-programmets målsætninger være:

(a) at øge antallet og forbedre kvaliteten af mobilitetsophold i hele Europa for personer, som er involveret i voksenuddannelse, således at der inden 2013 årligt ydes støtte til mindst 25 000 mobilitetsophold for enkeltpersoner inden for denne kategori

(b) at øge omfanget og kvaliteten af samarbejdet mellem organisationer, som beskæftiger sig med voksenuddannelse i hele Europa

(c) at fremme udviklingen af innovativ praksis inden for voksenuddannelse og overførsel af sådan praksis bl.a. fra ét deltagende land til et andet

(d) at sikre, at personer fra socialt udsatte og marginaliserede grupper, især personer, som har forladt uddannelsessystemet uden grundlæggende kvalifikationer, tilbydes alternative muligheder for at deltage i voksenuddannelse

(e) at forbedre de pædagogiske tilgange og forvaltningen af voksenuddannelsesinstitutionerne.

Artikel 34

Aktioner

1. Følgende aktioner kan modtage støtte fra Grundtvig-programmet:

(a) Mobilitet for enkeltpersoner jf. artikel 5, stk. 1, litra a). Ved tilrettelæggelsen eller finansieringen af en sådan mobilitet skal der tages de nødvendige skridt til at sikre, at der føres tilstrækkeligt tilsyn med og findes den fornødne støtte til personer i mobilitetsophold. Sådan mobilitet kan omfatte besøg, praktikophold, assistentophold og udvekslinger af deltagere i formel og ikke-formel voksenuddannelse, herunder uddannelse og efteruddannelse af voksenundervisere.

(b) Partnerskaber jf. artikel 5, stk. 1, litra b), kaldet "Grundtvig-læringspartnerskaber", der fokuserer på temaer af fælles interesse for de deltagende organisationer.

(c) Multilaterale projekter jf. artikel 5, stk. 1, litra e), der fokuserer på at forbedre uddannelsessystemerne gennem udvikling og overførsel af innovation og god praksis.

(d) Tematiske netværk bestående af eksperter og organisationer jf. artikel 5, stk. 1, litra e), kaldet "Grundtvig-netværk", der beskæftiger sig med specifikke erhvervsuddannelsesspørgsmål, herunder især:

(i) udvikling af voksenuddannelse inden for det fag, fagområde eller det forvaltningsmæssige aspekt, som de vedrører

(ii) kortlægning og formidling af relevant god praksis og innovation

(iii) vejledning om indholdet i projekter og partnerskaber, som andre har iværksat, og som fremmer vekselvirkningen mellem sådanne projekter og partnerskaber

(iv) fremme af udviklingen af behovsanalyser og kvalitetssikring inden for voksenuddannelse.

(e) Andre initiativer, som er rettet mod at fremme Grundtvig-programmets målsætninger jf. artikel 5, stk. 1, litra h), ("Ledsageforanstaltninger").

2. De driftsmæssige enkeltheder i sådanne aktioner fastlægges gennem den i artikel 10, stk. 2, angivne procedure.

Artikel 35

Budget

Mindst 60% af Grundtvig-programmets budget afsættes til støtte af mobilitets- og partnerskabsaktiviteter jf. artikel 34, stk. 1, litra a) og b).

Artikel 36

Gennemførelsesforanstaltninger

1. Foranstaltninger, som er nødvendige for Grundtvig-programmets gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) den årlige arbejdsplan

(b) det årlige budget og fordelingen af midler mellem Grundtvig-programmets forskellige aktioner

(c) de overordnede retningslinjer for gennemførelse af Grundtvig-programmet, dets udvælgelseskriterier og -procedurer

(d) fordelingen af midler mellem medlemsstaterne i forbindelse med aktioner, der skal forvaltes gennem de nationale kontorer jf. bilaget

(e) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af Grundtvig-programmet, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Kapitel V

Det tværgående program

Artikel 37

Operationelle målsætninger

Ud over de generelle målsætninger for det integrerede program, som er anført i artikel 1 og 2, vil målsætningerne for det tværgående program være:

(a) at støtte den politiske udvikling på europæisk plan inden for livslang læring, især i forbindelse med Lissabon-, Bologna- og Københavnsprocesserne og efterfølgerne hertil

(b) at sikre et tilstrækkeligt udbud af sammenlignelige oplysninger, statistikker og analyser for at understøtte udviklingen af politikker for livslang læring

(c) at overvåge fremskridtene i opfyldelsen af målsætningerne om og målene for livslang læring og at afdække områder, som skal gøres til genstand for særlig opmærksomhed

(d) at fremme sprogindlæring og støtte sproglig mangfoldighed i medlemsstaterne

(e) at støtte udviklingen af nyskabende indhold, tjenester, pædagogik og praksis for livslang læring, som er baseret på ikt

(f) at sikre, at resultaterne af det integrerede program anerkendes på passende vis samt demonstreres og gennemføres i større sammenhæng.

Artikel 38

Aktioner

1. Følgende aktioner kan opnå støtte i henhold til den i artikel 2, stk. 2, litra a), angivne nøgleaktivitet:

(a) Individuel mobilitet jf. artikel 5, stk. 1, litra a), herunder studiebesøg for eksperter og embedsmænd, som udnævnes af nationale, regionale og lokale myndigheder, for ledere af uddannelsesinstitutioner og vejledningstjenester samt for arbejdsmarkedets parter.

(b) Multilaterale projekter jf. artikel 5, stk. 1, litra e), der fokuserer på udarbejdelse og afprøvning af politikforslag, som er udarbejdet på fællesskabsplan.

(c) Multilaterale samarbejdsnetværk jf. artikel 5, stk. 1, litra e) bestående af eksperter og/eller institutioner, som samarbejder om politikspørgsmål. Sådanne netværk kan omfatte:

(i) tematiske netværk, som behandler emner vedrørende indholdet i livslang læring eller livslang læringsmetoder og -politikker. Sådanne netværk kan observere, udveksle, kortlægge og analysere god praksis og innovation og fremsætte forslag til bedre og bredere anvendelse af denne praksis på tværs af medlemsstaterne

(ii) stående konferencer om politikspørgsmål, som har til formål at koordinere politikken på EU-plan om strategiske emner inden for livslang læring.

(d) Observation og analyse af politikker og systemer inden for livslang læring jf. artikel 5, stk. 1, litra f), som kan omfatte:

(i) undersøgelser og sammenlignende forskning

(ii) udvikling af indikatorer og statistiske undersøgelser, herunder støtte til det arbejde, der foregår inden for livslang læring i samarbejde med Eurostat

(iii) støtte til driften af Eurydicenettet og finansieringen af Det Europæiske Eurydice-kontor, som Kommissionen har oprettet.

(e) En indsats for at støtte gennemskueligheden og anerkendelsen af kvalifikationer og kompetencer, også i de tilfælde, hvor disse er erhvervet gennem ikke-formel og uformel uddannelse, oplysninger og vejledning om mobilitet med læringsmæssigt sigte og samarbejde om kvalitetssikring jf. artikel 5, stk. 1, litra f), som kan omfatte:

(i) netværk af organisationer, som fremmer mobilitet og anerkendelse, f.eks. Euroguidance-nettet og Naric-nettet af nationale informationscentre for akademisk anerkendelse

(ii) støtte til tværnationale webbaserede tjenester som f.eks. Ploteus

(iii) aktiviteter i forbindelse med Europass-initiativet i overensstemmelse med Europa-Parlamentets og Rådets afgørelse XXX om en samlet ramme for større gennemsigtighed i kvalifikationer og kompetencer.

(f) Andre initiativer jf. artikel 5, stk. 1, litra h), ("Ledsageforanstaltninger"), som er rettet mod at fremme målsætningerne i den i artikel 2, stk. 2, litra a), beskrevne nøgleaktivitet.

2. Følgende strategiske aktioner, som er udformet for at opfylde undervisnings- og læringsbehov i mere end én fase af livet, kan støttes i overensstemmelse med den nøgleaktivitet, som er beskrevet i artikel 2, stk. 2, litra b):

(a) Multilaterale projekter jf. artikel 5, stk. 1, litra e), som bl.a. har til formål at:

(i) udvikle nye sprogindlæringsmaterialer, herunder online-kurser og redskaber til afprøvning af sprogkundskaber

(ii) udvikle redskaber og kurser til uddannelse af sproglærere

(b) Netværk jf. artikel 5, stk. 1, litra e), på området for sprogindlæring og sproglig mangfoldighed.

(c) Andre initiativer, som stemmer overens med det integrerede programs målsætninger jf. artikel 5, stk. 1, litra h), herunder aktiviteter, som skal gøre sprogindlæring mere attraktiv for elever/studerende gennem massemedie- og/eller markedsførings-, reklame- og informationskampagner samt konferencer, studier og statistiske indikatorer på området for sprogindlæring og sproglig mangfoldighed.

3. Følgende aktioner kan opnå støtte i henhold til den i artikel 2, stk. 2, litra c), angivne nøgleaktivitet:

(a) Multilaterale projekter jf. artikel 5, stk. 1, litra e), der fokuserer på udvikling og formidling af innovative metoder, tjenesteydelser og omgivelser samt innovativt indhold.

(b) Netværk jf. artikel 5, stk. 1, litra e), med henblik på at dele og udveksle viden, erfaring og god praksis.

(c) Anden indsats, der har til formål at forbedre politik og praksis i forbindelse med livslang læring jf. artikel 5, stk. 1, litra f), herunder f.eks. mekanismer til evaluering, observation, benchmarking, kvalitetsforbedring og analyse af udviklingen inden for teknologi og pædagogik.

4. Følgende aktioner kan opnå støtte i henhold til den i artikel 2, stk. 2, litra d), angivne nøgleaktivitet:

(a) Unilaterale og nationale projekter jf. artikel 5, stk. 1, litra d).

(b) Multilaterale projekter jf. artikel 5, stk. 1, litra e), som bl.a. har til formål at:

(i) understøtte udnyttelsen og gennemførelsen af nyskabende produkter og processer

(ii) stimulere samarbejdet mellem projekter, som vedrører samme område

(iii) udvikle god praksis i forbindelse med formidlingsmetoder

(c) Udarbejdelse af referencemateriale jf. artikel 5, stk. 1, litra f), f.eks. i form af indsamling af relevante statistiske oplysninger og undersøgelser om formidling, resultatudnyttelse og udveksling af god praksis.

Artikel 39

Gennemførelsesforanstaltninger

1. Foranstaltninger, som er nødvendige for gennemførelsen af det tværgående program, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) det årlige arbejdsprogram, udvælgelseskriterier og -procedurer

(b) det årlige budget og fordelingen af midler mellem det tværgående programs forskellige aktioner

(c) retningslinjer for gennemførelse af det tværgående program og dets nøgleaktiviteter

(d) fordelingen af midler mellem medlemsstaterne i forbindelse med aktioner, der skal forvaltes gennem de nationale kontorer jf. bilaget

(e) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af det tværgående program, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

Kapitel VI

Jean Monnet-programmet

Artikel 40

Deltagelse i Jean Monnet-programmet

Inden for rammerne af det integrerede program og bilaget er Jean Monnet-programmet rettet mod:

(a) Studerende og forskere, der beskæftiger sig med europæisk integration på alle former for videregående uddannelse (ISCED-niveau 5 og 6) såvel i som uden for Fællesskabet.

(b) Højere læreanstalter i og uden for Fællesskabet.

(c) Undervisere og administrativt personale på disse læreanstalter.

(d) Foreninger og repræsentanter for personer, som er involveret i uddannelse i og uden for Fællesskabet.

(e) Offentlige og private organisationer, der er ansvarlige for tilrettelæggelse og afholdelse af undervisning på lokalt og regionalt plan.

(f) Forskningscentre og -organer, der beskæftiger sig med spørgsmål vedrørende europæisk integration i og uden for Fællesskabet.

Artikel 41

Operationelle målsætninger

Ud over de generelle målsætninger for det integrerede program, som er anført i artikel 1 og 2, vil Jean Monnet-programmets målsætninger være:

(a) at stimulere en forbilledlig undervisning og forskning i samt refleksion over europæiske integrationsstudier på højere læreanstalter i og uden for Fællesskabet

(b) at forbedre sagkyndige akademikeres og almindelige europæiske borgeres viden og bevidsthed om spørgsmål, der vedrører europæisk integration

(c) at støtte vigtige europæiske institutioner, som beskæftiger sig med spørgsmål vedrørende europæisk integration

(d) at støtte forekomsten af europæiske foreninger af høj kvalitet, som er aktive på uddannelsesområdet.

Artikel 42

Aktioner

1. Følgende aktioner kan opnå støtte i henhold til den i artikel 2, stk. 3, litra a), angivne nøgleaktivitet:

(a) Unilaterale og nationale projekter jf. artikel 5, stk. 1, litra d), herunder:

(i) Jean Monnet-lærestole, ekspertisecentre og undervisningsmoduler

(ii) foreninger for professorer, andre lærere på højere læreanstalter og forskere, som specialiserer sig i europæisk integration

(iii) støtte til unge forskere, som specialiserer sig i europæiske integrationsstudier

(iv) informations- og forskningsaktiviteter om Fællesskabet med henblik på fremme af diskussion, refleksion og viden vedrørende den europæiske integrationsproces.

(b) Multilaterale projekter og netværk jf. artikel 5, stk. 1, litra e), herunder bl.a. støtte til etablering af multilaterale forskningsgrupper på området europæisk integration.

2. Driftsstøtte jf. artikel 5, stk. 1, litra g), for at støtte visse driftsmæssige og administrative udgifter for følgende institutioner, som forfølger et mål af europæisk interesse, kan tildeles i forbindelse med den i artikel 2, stk.3, litra b), nævnte nøgleaktivitet:

(a) Europakollegiet (afdelingerne i Brügge og Natolin)

(b) Det Europæiske Universitetsinstitut, Firenze

(c) Det Europæiske Institut for Offentlig Forvaltning, Maastricht

(d) Det Europæiske Retsakademi, Trier.

3. I henhold til den nøgleaktivitet, som er beskrevet i artikel 2, stk. 3, litra c), kan driftstilskud jf. artikel 5, stk. 1, litra g), tildeles for at yde tilskud til visse driftsmæssige og administrative udgifter for europæiske institutioner eller foreninger, som er aktive på uddannelsesområdet.

4. Der kan være tale om tilskud, som tildeles på årsbasis, eller tilskud, som kan fornyes i overensstemmelse med en partnerskabsrammeaftale med Kommissionen.

Artikel 43

Budget

Mindst 28 % af Jean Monnet-programmets budget afsættes til støtte af den i artikel 2, stk. 3, litra a), angivne nøgleaktivitet, mindst 44 % afsættes til den i artikel 2, stk. 3, litra b), angivne nøgleaktivitet og mindst 18 % til den i artikel 2, stk. 3, litra c), angivne nøgleaktivitet.

Artikel 44

Gennemførelsesforanstaltninger

1. Foranstaltninger, som er nødvendige for Jean Monnet-programmets gennemførelse, og som vedrører følgende elementer, vedtages af Kommissionen i overensstemmelse med forvaltningsproceduren i artikel 10, stk. 2:

(a) det årlige arbejdsprogram, udvælgelseskriterier og -procedurer

(b) det årlige budget og fordelingen af midler mellem Jean Monnet-programmets forskellige aktioner

(c) retningslinjer for gennemførelse af Jean Monnet-programmet og dets nøgleaktiviteter

(d) ordninger for tilsyn med og evaluering af programmet og for resultatformidling og -overførsel.

2. Foranstaltninger, der er nødvendige for gennemførelsen af Jean Monnet-programmet, og som vedrører alle andre elementer end dem, som er specificeret i dennes artikels stk. 1, vedtages efter rådgivningsproceduren jf. artikel 10, stk. 3.

AFSNIT III

OVERGANGSBESTEMMELSER OG AFSLUTTENDE BESTEMMELSER.

Artikel 45

Overgangsbestemmelse

Aktioner, som er påbegyndt senest den 31. december 2006 på grundlag af afgørelse 1999/382/EF [28], afgørelse nr. 253/2000/EF [29], afgørelse nr. 2318/2003/EF [30], afgørelse nr. 791/2004/EF [31] eller afgørelse [Europass] [32], forvaltes i overensstemmelse med bestemmelserne i disse afgørelser, dog med den undtagelse, at de i henhold til afgørelserne nedsatte udvalg erstattes af det udvalg, som er nedsat i kraft af denne afgørelses artikel 10.

[28] EFT L 146 af 11.6.1999, s. 33.

[29] EFT L 28 af 3.2.2000, s. 1.

[30] EUT L 345 af 31.12.2003, s. 9.

[31] EUT L 138 af 30.4.2004, s. 31.

[32] EUT....

Artikel 46

Ikrafttræden

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG

ADMINISTRATIVE OG FINANSIELLE BESTEMMELSER

A. Administrative bestemmelser

For forslag til og udvælgelse af aktiviteter i det integrerede program gælder følgende procedurer:

1. Procedure for de nationale kontorer

1.1 Procedure 1

Følgende aktioner, i forbindelse med hvilke udvælgelsen foretages af de respektive nationale kontorer, forvaltes gennem "procedure 1 for nationale kontorer":

(a) tværnational mobilitet for personer, der deltager i livslang læring i Europa jf. artikel 5, stk. 1, litra a)

(b) bilaterale og multilaterale partnerskaber jf. artikel 5, stk. 1, litra b)

(c) unilaterale og nationale projekter jf. artikel 5, stk. 1, litra d), såfremt disse finansieres i henhold til artikel 38, stk. 4, litra a).

Ansøgninger om finansiel støtte fra disse aktioner skal indgives til de respektive nationale kontorer, som medlemsstaterne har etableret i henhold til artikel 6, stk. 2, litra b). Medlemsstaterne udvælger og tildeler finansiel støtte til de ansøgere, der udvælges i overensstemmelse med de overordnede retningslinjer, som fastsættes i henhold til afgørelsens artikel 9, 21, 26, 31, 36 og 39. De nationale kontorer fordeler støtten til modtagere, som befinder sig i de respektive medlemsstater. Den enkelte partner i et bilateralt eller multilateralt partnerskab vil modtage støtte direkte fra det respektive nationale kontor.

1.2 Procedure 2

Følgende aktion, i forbindelse med hvilke udvælgelsen foretages af Kommissionen, men hvor evalueringen og aftaleprocedurerne varetages af de respektive nationale kontorer, forvaltes gennem "procedure 2 for nationale kontorer":

- multilaterale projekter jf. artikel 5, stk. 1, litra c).

Ansøgninger om finansiel støtte fra denne aktion indgives til de respektive nationale kontorer, som projektkoordinatorens medlemsstat har etableret i henhold til artikel 6, stk. 2, litra b). Det nationale kontor i projektkoordinatorens medlemsstat gennemfører evalueringen af ansøgningerne og indsender en kort liste over ansøgninger, som det foreslår godkendt, til Kommissionen. Når Kommissionen har truffet afgørelse om denne korte liste, tildeler det nationale kontor passende finansiel støtte til de ansøgere, der udvælges i overensstemmelse med de overordnede retningslinjer, som fastsættes i henhold til afgørelsens artikel 31. Før det nationale kontor i projektkoordinatorens land fremsender den korte liste til Kommissionen, skal det kontakte kontorerne i de øvrige projektpartneres lande. De nationale kontorer fordeler støtten til de udvalgte projektkoordinatorer i de respektive medlemsstater, som vil være ansvarlige for at fordele midlerne til de partnere, som er involveret i projekterne.

2. Kommissionsproceduren

Følgende aktioner, i forbindelse med hvilke forslagene indsendes til Kommissionen og udvælgelsesafgørelserne træffes af Kommissionen, administreres gennem "kommissionsproceduren":

(a) unilaterale og nationale projekter jf. artikel 5, stk. 1, litra d), medmindre disse finansieres i henhold til artikel 38, stk. 4, litra a)

(b) multilaterale projekter og netværk jf. artikel 5, stk. 1, litra e)

(c) overvågning og analyse af politikker og systemer inden for livslang læring, etablering af referencemateriale, bl.a. undersøgelser, statistikker, analyser og indikatorer samt en indsats for at støtte gennemskuelighed og anerkendelse i forbindelse med kvalifikationer og tidligere uddannelse jf. artikel 5, stk. 1, litra f)

(d) driftsstøtte jf. artikel 5, stk. 1, litra g)

(e) andre initiativer, som er rettet mod at fremme det integrerede programs målsætninger ("Ledsageforanstaltninger") jf. artikel 5, stk. 1, litra h).

Anmodninger om finansiel bistand i forbindelse med disse aktioner indsendes til Kommissionen, som forestår udvælgelsen og tildeler finansiel bistand til de ansøgere, der udvælges i overensstemmelse med de overordnede retningslinjer, som fastsættes i henhold til artikel 9, 21, 26, 31, 36 og 39 og 44.

B. Finansielle bestemmelser

Kommissionen sikrer, at de finansielle og administrative krav, som stilles til modtagere af støtte fra det integrerede program, står i forhold til støttens omfang. Kommissionen sikrer navnlig, at de finansielle bestemmelser og ansøgnings- samt afrapporteringskravene ved individuel mobilitet og ved partnerskaber er brugervenlige og så enkle, at de ikke begrænser adgangen for mindre gunstigt stillede enkeltpersoner og for de institutioner eller organisationer, som beskæftiger sig med disse.

1. Aktioner, der forvaltes gennem de nationale kontorer

1.1 De fællesskabsmidler, der er afsat til finansiel støtte til de aktioner, som forvaltes gennem de nationale kontorer jf. afsnit A, punkt 1, i dette bilag, fordeles mellem medlemsstaterne i overensstemmelse med de af Kommissionen fastsatte regler i overensstemmelse med artikel 10, stk. 2, som kan omfatte elementer så som:

(a) hver medlemsstat tildeles med henblik på den pågældende aktion et minimumsbeløb, som fastsættes under hensyntagen til de disponible bevillinger

(b) resten tildeles de forskellige medlemsstater i forhold til:

(i) forskelle i leveomkostninger mellem medlemsstaterne

(ii) afstanden mellem medlemsstaternes hovedstæder

(iii) omfanget af efterspørgslen og/eller deltagelsen i den pågældende aktion inden for hver medlemsstat

(iv) hver medlemsstats samlede antal af

. elever og lærere i skoleundervisning i forbindelse med skolepartnerskaber og mobilitetsaktioner under Comenius-programmet jf. artikel 19, stk. 1, litra a), og b)

. studerende og/eller kandidater i videregående uddannelse i forbindelse studentermobilitet og intensive programaktioner under Erasmus-programmet jf. artikel 24, stk. 1, litra a), punkt (i) og (iv)

. lærere på højere læreanstalter i forbindelse mobilitetsaktioner for lærere og andet personale under Erasmus-programmet jf. artikel 24, stk. 1, litra a), punkt (ii) og (iii)

. indbyggere i alt og antallet af personer i alderen 15-35 i forhold hertil for så vidt angår mobilitets- og partnerskabsaktioner samt bilaterale og multilaterale projekter under Leonardo da Vinci-programmet jf. artikel 29, stk. 1, litra a), b) og c)

. voksne i forbindelse med mobilitets- og pa